Може би утре е най-добрият български късометражен филм
14-тото издание на IN THE PALACE International Short Film Festival завърши с официално закриване в Балчик.
На специална церемония пред стотици гости и участници във фестивала бяха отличени тазгодишните победители в категориите най-добър късометражен игрален, документален и анимационен филм, избрани от международното жури. Бяха обявени и фаворитите от международната и националната селекция, предпочетени с тайно гласуване от публиката в София, Велико Търново и Варна.
Те бяха удостоени с наградите на общините – „София – творчески град на киното на ЮНЕСКО“, „Велико Търново – Царев град“ и „Наградата на община Варна“. Почетен гост на официалната церемония беше заместник-министърът на културата Румен Димитров, който закри тържественото награждаване със специално обръщение към младите творци и любители на седмото изкуство, като изрази подкрепата си и изтъкна значимостта на развитието и популяризирането на късото кино у нас. В церемонията взе участие и Жени Михайлова – директор на Държавен културен институт - Културен център „Двореца“ в Балчик.